Author: .
Last saved by: kuzma

Návrh
Zákon
z ......... 2003

o aplikácii  čistiarenského kalu  a  dnových  sedimentov  do  pôdy  a  o doplnení zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I
§ 1
Predmet úpravy

(1) Tento zákon upravuje 
a)	podmienky aplikácie čistiarenského kalu a dnových sedimentov  do poľnohospodárskej pôdy a do lesnej pôdy tak, aby sa vylúčil ich škodlivý vplyv na vlastnosti pôdy, rastliny, vodu, zdravie ľudí a zvierat,
b)	povinnosti producenta a odberateľa čistiarenského kalu a dnových sedimentov, 
c)	výkon štátnej kontroly pri aplikácii čistiarenského kalu a dnových sedimentov do poľnohospodárskej pôdy a do lesnej pôdy, 
d)	sankcie za porušenie ustanovení tohto zákona.

(2) Týmto zákonom sa do právneho poriadku Slovenskej republiky transponujú smernice Európskych spoločenstiev podľa prílohy č. 1.

§ 2
Vymedzenie základných pojmov
                                                                   
Na účely tohto zákona sa rozumie 
a) čistiarenským kalom kal z čistiarní odpadových vôd čistiacich odpadové vody z domácností alebo mestské odpadové vody a kal  z iných čistiarní odpadových vôd čistiacich odpadové vody podobného zloženia ako sú odpadové vody z domácností alebo 
 mestské odpadové vody, 
b)	upraveným čistiarenským kalom kal, ktorý prešiel biologickou, chemickou, alebo tepelnou úpravou, dlhodobým skladovaním alebo iným vhodným procesom spôsobujúcim významné zníženie jeho fermentačných schopností a zdravotných  rizík pre životné prostredie pri jeho využívaní aplikáciou do poľnohospodárskej pôdy a do lesnej pôdy,
c)	dnovými sedimentmi  sedimenty vodných stavieb a vodných tokov, vznikajúce eróznym 
       zmyvom z  pôdy,
d)	lesnou pôdou pôda v lesných škôlkach, v plantážach s vianočnými stromčekmi, rýchlorastúcimi drevinami, energetickými alebo intenzívnymi porastami,
e)	hĺbkou poľnohospodárskej pôdy alebo lesnej pôdy mocnosť pôdneho profilu nad pevným pôdotvorným substrátom, alebo jeho súvislým silno štrkovitým prípadne kamenitým rozpadom,
f)	producentom čistiarenského kalu právnická osoba alebo fyzická osoba- podnikateľ, ktorá ako pôvodca odpadu čistiarenský kal pri čistení odpadových vôd produkuje,
g)	producentom dnových sedimentov právnická osoba alebo fyzická osoba – podnikateľ vykonávajúca ťažbu dnových sedimentov,
h)	aplikáciou čistiarenského kalu a dnových sedimentov riadené využitie ich úžitkových        vlastností zapracovaním do poľnohospodárskej pôdy alebo do lesnej pôdy,
i)	rizikovými látkami prvky a zlúčeniny, ktorých prítomnosť z prírodných alebo antropických zdrojov v určitej koncentrácii priamo alebo nepriamo vyvoláva, alebo môže vyvolať  nežiadúce zmeny na zložkách životného prostredia a na zdraví obyvateľstva.

§ 3

Aplikácia a zákaz aplikácie čistiarenského kalu a dnových sedimentov

(1) Do poľnohospodárskej pôdy alebo do lesnej pôdy  možno aplikovať len 
a)	upravený čistiarenský kal, v ktorom koncentrácia rizikových látok neprevýši ani v jednom 
       sledovanom ukazovateli medzné hodnoty určené v prílohe č.2  a  ktoré vyhovujú mikrobiologickým kritériám podľa tejto prílohy,
b)	dnové sedimenty, v ktorých koncentrácia rizikových látok neprevýši ani v jednom sledovanom ukazovateli medzné hodnoty určené v prílohe č.  3.

(2) Do  poľnohospodárskej pôdy alebo do lesnej pôdy sa zakazuje aplikovať kal zo septikov a ostatných podobných zariadení na úpravu splaškov a kal z iných čistiarní odpadových vôd ako je uvedené v § 2 písm. a). 

§ 4
Podmienky aplikácie  čistiarenského kalu a dnových sedimentov

(1) Čistiarenský kal alebo dnové sedimenty možno aplikovať len do poľnohospodárskej pôdy alebo do lesnej pôdy, v ktorej je koncentrácia rizikových látok nižšia ako medzné hodnoty určené v prílohe č. 4 a v ktorých nebudú medzné hodnoty prevýšené ani po aplikácii čistiarenského kalu alebo dnových sedimentov. Do poľnohospodárskej pôdy alebo do lesnej pôdy, ktorá tieto podmienky nespĺňa je aplikácia čistiarenského kalu alebo dnových sedimentov zakázaná.

(2) Medzné hodnoty koncentrácie rizikových látok  určené v prílohách č. 2 až  5 sú záväzné len na účely tohto zákona. 

(3) Maximálne množstvo rizikových látok, ktoré sa pri dodržaní medzných hodnôt môže ročne dostať do poľnohospodárskej pôdy v priebehu desiatich po sebe nasledujúcich rokov, je určené v prílohe č. 5. Jednorazová dávka čistiarenského kalu alebo dnových sedimentov ako aj ich celkové množstvo aplikované do poľnohospodárskej pôdy nesmie byť v priebehu piatich po sebe nasledujúcich rokov vyššie ako 15 ton sušiny na hektár.

(4) Do lesnej pôdy možno aplikovať čistiarenský kal a dnové sedimenty len zapracovaním a pri zalesňovaní na pôdach kde je potrebné doplniť živiny. 

(5) Pri aplikácii čistiarenského kalu a dnových sedimentov nesmie celkové množstvo dusíka v čistiarenskom kale a dnových sedimentov prevýšiť 75 % dávky potrebnej pre vyhnojenie najbližšie pestovanej poľnohospodárskej plodiny.

§ 5
Obmedzenia aplikácie čistiarenského kalu 
a dnových sedimentov 

(1) Do poľnohospodárskej pôdy alebo do lesnej pôdy je povolené aplikovať len upravený čistiarenský kal  s minimálnym 18 % obsahom sušiny, alebo dnové sedimenty s minimálnym 18 % obsahom organických látok v sušine. Upravený čistiarenský kal s nižším obsahom sušiny je možné aplikovať len z čistiarní odpadových vôd s ekvivalentným počtom obyvateľov^)  pod 5000.

)  § 2 ods. 23 zákona č.184/2002 Z. z. o vodách a o zmene a doplnení niektorých zákonov (vodný zákon).

(2) Aplikácia dnových sedimentov je zakázaná, ak obsahujú skelet väčší ako 0,05 m a iné   cudzorodé predmety narušujúce rovnorodosť dnových sedimentov.

(3) Aplikácia čistiarenského kalu a dnových sedimentov je zakázaná do poľnohospodárskej pôdy alebo do lesnej pôdy
a)	ktorej hodnota pH je nižšia ako  5,0,
b)	v ochrannom pásme vodárenských zdrojov  I. stupňa a  II. stupňa,
c)	so svahovitosťou nad 12^o,
d)	ak hladina podzemnej vody je menej ako 0,5 m od povrchu pôdy,
e)	ak  hĺbka poľnohospodárskej pôdy  je menšia ako 0,6 m,
f)	ak hĺbka lesnej pôdy je menšia ako 0,4 m,
g)	ak je zamokrená, pokrytá vrstvou snehu nad 0,05 m alebo zamrznutá do hĺbky 0,1 m a viac.

(4) Aplikácia čistiarenského kalu a dnových sedimentov je zakázaná na
a)	trvalé trávne porasty alebo krmoviny na ornej pôde, ak  by mala byť tráva spásaná alebo krmoviny zberané skôr ako uplynie päť týždňov od aplikácie,
b)	poľnohospodársku pôdu, na ktorej sa práve pestuje ovocie a zelenina, okrem ovocných stromov,
c)	poľnohospodársku pôdu, určenú na pestovanie ovocia a zeleniny, ktorých zberané časti sú v priamom kontakte s pôdou a konzumujú sa surové a to desať mesiacov pred zberom úrody a počas samotného zberu.

§ 6
Analytické parametre a  odber vzoriek

(1) Čistiarenský kal, dnové sedimenty  a poľnohospodárska pôda alebo lesná pôda na ktorú  budú aplikované musia byť analyzované na zistenie obsahu rizikových látok podľa príloh   č. 2 až 4. Analýzu vzoriek vykoná príslušná akreditovaná osoba^).

^) § 22 ods. 4 zákona č. 264/1999 Z. z. o technických požiadavkách na výrobky a o posudzovaní zhody a o zmene  a doplnení niektorých zákonov v znení neskorších predpisov.

(2) Producent čistiarenského kalu je povinný pred prvou aplikáciou čistiarenského kalu do poľnohospodárskej pôdy alebo do lesnej pôdy zabezpečiť odber vzoriek čistiarenského kalu a vzoriek pôdy do ktorej bude aplikovaný a ich analýzu. Čistiarenský kal sa po prvej aplikácii  analyzuje v šesťmesačných intervaloch; ak sa výsledky analýz v priebehu roka významne nemenia, analýza čistiarenského kalu sa vykoná raz ročne.  Poľnohospodárska pôda a lesná pôda musí byť analyzovaná pred každou aplikáciou čistiarenského kalu.

(3) Ak sa zmenia vlastnosti čistených odpadových vôd, organizácia poverená Ministerstvom pôdohospodárstva Slovenskej republiky (ďalej len „ministerstvo“), určí producentovi čistiarenského kalu odber vzoriek čistiarenského kalu a  ich analýzu v kratších časových intervaloch ako je určené v odseku 2.  Na výkon tejto činnosti a činností uvedených v § 11 ods. 2 môže ministerstvo poveriť len organizáciu, ku ktorej plní zriaďovateľskú funkciu (ďalej len „poverená organizácia“).

(4) Analýza čistiarenského kalu musí obsahovať najmä 
a)	obsah sušiny, organický podiel,
b)	stanovenie hodnoty pH,
c)	celkový obsah dusíka, fosforu, draslíka a horčíka,
d)	obsah ťažkých kovov,
e)	mikrobiologické parametre.

(5) Producent dnových sedimentov je povinný pred každou aplikáciou dnových sedimentov do poľnohospodárskej pôdy alebo do lesnej pôdy zabezpečiť odber vzoriek dnových sedimentov a vzoriek pôdy na ktorú budú aplikované a ich analýzu. 

(6) Analýza dnových sedimentov musí obsahovať ukazovatele uvedené v odseku 4 písm. a)  až d) a naviac stanovenie adsorbovateľných organických halogénov (AOX), polychlórovaných bifenylov (PCB ) a polyaromatických uhľovodíkov (PAU).

(7) Analyticky sledované ukazovatele v poľnohospodárskej pôde alebo v lesnej pôde sú najmä
a)	stanovenie hodnoty pH,
b)	obsah  ťažkých kovov.

(8) Vzorky čistiarenského kalu alebo dnových sedimentov musia byť odobraté po ich úprave  pred dodaním odberateľovi. Odobraté vzorky  musia predstavovať vlastnosti  celkového expedovaného množstva  čistiarenského kalu alebo dnových sedimentov.

(9) Stanovenie obsahu ťažkých kovov sa vykoná  po mineralizácii vzorky čistiarenského kalu alebo dnových sedimentov referenčnou metódou analýzy ťažkých kovov, ktorou je atómová absorpčná spektrofotometria (AAS). Detekčný limit pre každý kov nesmie byť väčší ako 10 % príslušnej hodnoty limitu. Pre stanovenie adsorbovateľných organických halogénov (AOX) je mikrocoulometria, pre stanovenie polyaromatických uhľovodíkov (PAU) je vysokotlaková kvapalinová chromatografia s fluorescenčným detektorom, pre stanovenie polychlórovaných bifenylov (PCB) je plynová chromatografia s detektorom elektrónového záchytu. Detekčný limit pre každý z týchto ukazovateľov nesmie byť väčší ako 10 % príslušnej hodnoty limitu. Odporúčané metódy stanovenia vybraných ukazovateľov v čistiarenskom kale a dnových sedimentoch sú v prílohe č. 6.

(10) Reprezentatívna vzorka poľnohospodárskej pôdy alebo lesnej pôdy pre analýzu           rizikových látok sa vytvorí zmiešaním 25. stredných vzoriek pôdy  odobratých na území        nie väčšom ako 5 ha, ktoré slúžia rovnakému účelu využívania. Vzorky musia byť       odoberané z hĺbky 0,25 m najmenej však z hĺbky 0,1m.

(11) Stanovenie obsahu ťažkých kovov sa vykoná po rozklade vzorky pôdy silnou kyselinou. Referenčná metóda analýzy je atómová absorpčná spektrofotometria (AAS). Detekčný limit pre každý  kov nesmie byť väčší ako 10% príslušnej hodnoty limitu. Odporúčané metódy stanovenia vybraných ukazovateľov v poľnohospodárskej pôde  alebo v lesnej pôde sú v prílohe č. 7.

§ 7
Povolenie k aplikácii čistiarenského kalu a dnových sedimentov 

(1) Aplikovať čistiarenský kal alebo dnové sedimenty do poľnohospodárskej pôdy je možné len na základe osobitného schválenia orgánom ochrany poľnohospodárskeho pôdneho fondu^) a do lesnej pôdy na základe súhlasu orgánu štátnej správy lesného hospodárstva^) v obvode ktorého sa nachádza miesto aplikácie.

)   § 4 ods. 2 zákona Slovenskej národnej rady č. 307/1992 Zb. o ochrane poľnohospodárskeho pôdneho fondu v znení neskorších predpisov.

)   § 19 ods. 3 zákona Slovenskej národnej rady č. 100/1977 Zb. o hospodárení v lesoch a štátnej správe lesného hospodárstva v znení neskorších predpisov.

(2) O osobitné schválenie alebo súhlas podľa odseku 1 požiada producent čistiarenského kalu alebo producent dnových sedimentov. K žiadosti je potrebné doložiť
a)	písomnú zmluvu medzi producentom čistiarenského kalu alebo producentom dnových sedimentov a vlastníkom, správcom prípadne nájomcom pôdy (ďalej len „užívateľ pôdy“),
b)	projekt aplikácie čistiarenského kalu alebo projekt aplikácie dnových sedimentov do poľnohospodárskej pôdy alebo do lesnej pôdy (ďalej len „projekt“) s odborným posúdením,
c)	stanovisko obce. 

(3) Projekt odborne posúdený poverenou organizáciou schvaľuje príslušný orgán ochrany poľnohospodárskeho pôdneho fondu alebo príslušný orgán štátnej správy lesného hospodárstva.

(4) Aplikáciu čistiarenského kalu alebo dnových sedimentov do poľnohospodárskej pôdy alebo do lesnej pôdy môže vykonať podľa schváleného projektu fyzická osoba – podnikateľ, alebo právnická osoba, ktorá preukáže, že má na túto činnosť zodpovedajúcu aplikačnú techniku a zabezpečí pre jej výkon fyzickú osobu, ktorá má ukončené stredné odborné vzdelanie, prax najmenej tri roky poľnohospodárskeho, lesníckeho alebo prírodovedeckého smeru.

§ 8
Povinnosti producenta čistiarenského kalu a producenta dnových sedimentov

Producent čistiarenského kalu a producent dnových sedimentov je povinný 
a)	viesť evidenciu o množstve a zložení vyprodukovaného a do poľnohospodárskej pôdy alebo do lesnej pôdy aplikovaného čistiarenského kalu alebo dnových sedimentov a spôsobe ich úpravy; ustanovenia osobitného predpisu^)  nie sú týmto dotknuté,

)  § 6 a 19 ods.1 písm. g) zákona č. 223/2001 Z.z. o odpadoch a o zmene a doplnení niektorých zákonov  v znení neskorších predpisov.

b)	viesť register odberateľov, 
c)	evidovať dodané množstvo  a obsah rizikových látok a miesto aplikácie,
d)	poskytnúť užívateľovi pôdy údaje o výsledkoch analýzy čistiarenského kalu alebo analýzy dnových sedimentov, 
e)	vystaviť potvrdenie o dodávke a aplikácii čistiarenského kalu a dnových sedimentov podľa prílohy č. 8,
f)	zaslať, užívateľom pôdy vyplnené a podpísané potvrdenie o dodávke a aplikácii čistiarenského kalu a  dnových sedimentov, určeným organizáciám a Ústrednému kontrolnému a skúšobnému ústavu  poľnohospodárskemu v Bratislave (ďalej len „kontrolný ústav“), v prípade lesnej pôdy aj Lesníckemu výskumnému ústavu vo Zvolene,
g)	zasielať evidované údaje uvedené v písmene a) do 31. januára kalendárneho roka za predchádzajúci kalendárny rok určenej organizácii, 
h)	uschovávať desať rokov všetky evidované údaje a tieto sprístupniť kontrolným orgánom (§ 10).

§ 9
Povinnosti užívateľa pôdy

Užívateľ pôdy, ako odberateľ čistiarenského kalu alebo dnových sedimentov je povinný
a)	zabezpečiť, aby aplikácia čistiarenského kalu alebo dnových sedimentov bola vykonaná iba v rozsahu schváleného projektu  na vybranom pozemku, 
b)	zaslať producentovi čistiarenského kalu alebo producentovi dnových sedimentov po aplikácii čistiarenského kalu alebo dnových sedimentov vyplnené a podpísané potvrdenie o dodávke a aplikácii čistiarenského kalu a dnových sedimentov podľa prílohy č. 8,
c)	viesť evidenciu o mieste a množstve celkových dávok čistiarenského kalu alebo dnových sedimentov za kalendárny rok, uschovávať ju najmenej desať rokov a sprístupniť kontrolným orgánom,
d)	započítať pri hnojení^)  množstvo živín dodaných aplikáciou čistiarenského kalu alebo dnových sedimentov do poľnohospodárskej pôdy a do lesnej pôdy vzhľadom na nutričnú potrebu rastlín.

)  § 10 ods.1 zákona č. 136/2000Z.z. o hnojivách .

§ 10
Kontrolné orgány

Štátnu kontrolu nad dodržiavaním ustanovení tohto zákona vykonáva 
a)	ministerstvo,
b)	kontrolný ústav.

§ 11
Ministerstvo a poverená organizácia

(1) Ministerstvo 
a)	riadi výkon štátnej kontroly nad aplikáciou čistiarenského kalu a dnových sedimentov do poľnohospodárskej pôdy alebo do lesnej pôdy, 
b)	vykonáva kontrolu činností určených organizácií, 
c)	ukladá pokuty (§ 14),
d)	vypracúva raz za tri roky sektorovú správu o zavedení smerníc uvedených v prílohe 1,
e)	poskytuje informácie o používaní čistiarenského kalu v poľnohospodárstve medzinárodným inštitúciám, členom ktorých je Slovenská republika, alebo ak taká povinnosť vyplýva z medzinárodných dohôd, ktorými je Slovenská republika viazaná.

(2) Ministerstvo všeobecne záväzným právnym predpisom ustanoví
a)	podrobnosti o obsahu projektu (§ 7 ods.3),
b)	postup o vyhotovovaní  potvrdenia o dodávke a aplikácii čistiarenského kalu a dnových  sedimentov  [§ 8 písm. e) a f)  a § 9 písm. c)].

 (3) Poverená organizácia
a)	vedie evidenciu o kvalite a celkovom množstve vyprodukovaného čistiarenského kalu a dnových sedimentov, 
b)	vedie evidenciu o každej aplikácii čistiarenského kalu a dnových sedimentov do poľnohospodárskej pôdy alebo do lesnej pôdy,
c)	ukladá údaje o každej aplikácii čistiarenského kalu a dnových sedimentov do poľnohospodárskej pôdy do Geografického Informačného Systému o pôdach Slovenskej republiky,
d)	vypracúva odborné posúdenia projektov z pôdohospodárskeho, lesníckeho a vodohospodárskeho hľadiska, 
e)	eviduje projekty,
f)	zasiela ministerstvu do 31.marca kalendárneho roka prehľad o množstve aplikovaného čistiarenského kalu a dnových sedimentov do poľnohospodárskej pôdy alebo do lesnej pôdy a mieste ich aplikácie za uplynulý kalendárny rok.

§ 12
Kontrolný ústav

Kontrolný ústav vykonáva štátnu kontrolu 
a)	poľnohospodárskej pôdy alebo lesnej pôdy, do ktorej bol aplikovaný čistiarenský kal alebo dnové sedimenty podľa schváleného projektu, 
b)	poľnohospodárskej pôdy alebo lesnej pôdy v prípade ak je odôvodnené podozrenie, že čistiarenský kal alebo dnové sedimenty boli aplikované v rozpore s týmto zákonom,
c)	u užívateľa pôdy, ktorý odobral a aplikoval čistiarenský kal alebo dnové sedimenty do poľnohospodárskej pôdy alebo do lesnej pôdy,
d)	u producenta čistiarenského kalu alebo producenta dnových sedimentov, ak sa preukáže kontaminácia poľnohospodárskej pôdy alebo lesnej pôdy.

§ 13
Výkon štátnej kontroly

(1) Kontrolné orgány v prípade zistenia nedostatkov vypracujú protokol, v ktorom nariadia vykonanie opatrení na odstránenie negatívnych vplyvov na poľnohospodársku pôdu       alebo na lesnú pôdu a určia lehotu na ich vykonanie. 

(2) Ak tento zákon neustanovuje inak, postupuje sa podľa všeobecných predpisov o kontrole^).

)  Zákon Národnej rady Slovenskej republiky č. 10/1996 Z. z. o kontrole v štátnej správe v znení zákona č. 502/2001 Z.z.

(3) Kontrolu podľa § 12 písm. a) až c) môžu vykonať aj poverení zamestnanci ministerstva.

§ 14
Správne delikty

(1) Ministerstvo môže na návrh kontrolného ústavu uložiť pokutu do výšky 1 000 000  Sk producentovi čistiarenského kalu alebo producentovi dnových sedimentov ak 
a)	aplikuje čistiarenský kal alebo dnové sedimenty do poľnohospodárskej pôdy bez osobitného schválenia orgánom ochrany poľnohospodárskeho pôdneho fondu^3) alebo lesnej pôdy bez súhlasu orgánu štátnej správy lesného hospodárstva^4) (§ 7 ods.1),
b)	poskytuje na aplikáciu neanalyzovaný čistiarenský kal alebo dnové sedimenty (§ 6 ods.1),
c)	aplikuje čistiarenský kal alebo dnové sedimenty do poľnohospodárskej pôdy alebo lesnej pôdy bez písomnej zmluvy uzatvorenej s užívateľom pôdy [§7 ods.2 písm. a)],  
d)	poruší niektorú z  povinností ustanovených v  § 8, 
e)	dodáva čistiarenský kal alebo dnové sedimenty na poľnohospodárske alebo lesnícke účely v rozpore s ustanovením § 3 ods. 1. 

(2) Ministerstvo môže na návrh kontrolného ústavu uložiť pokutu do výšky  500 000 Sk užívateľovi pôdy, ktorý je právnickou osobou alebo fyzickou osobou -podnikateľom, ak
a)	umožní aplikáciu čistiarenského kalu alebo dnových sedimentov do poľnohospodárskej pôdy bez osobitného schválenia orgánom ochrany poľnohospodárskeho pôdneho fondu^3) alebo lesnej pôdy bez súhlasu orgánu štátnej správy lesného hospodárstva^4)  (§ 7 ods.1),
b)	nedodrží podmienky aplikácie čistiarenského kalu alebo dnových sedimentov do poľnohospodárskej pôdy   podľa § 4 ods. 1, 3 a 5,
c)	nedodrží podmienky aplikácie čistiarenského kalu alebo dnových sedimentov do lesnej pôdy podľa § 4 ods. 4, 
d)	nedodrží podmienky obmedzenia aplikácie čistiarenského kalu alebo dnových sedimentov do poľnohospodárskej pôdy a do lesnej pôdy podľa § 5,
e)	nedodrží pri aplikácii čistiarenského kalu alebo dnových sedimentov do poľnohospodárskej pôdy a do lesnej pôdy podmienky ustanovené  v § 7 ods. 4, 
f)	poruší niektorú z  povinností ustanovených v § 9.

§ 15
Ukladanie pokút

(1) Pri určení výšky pokuty ministerstvo prihliada najmä na závažnosť, spôsob  a následky  protiprávneho konania.

(2) Konanie o uložení pokuty možno začať do jedného roka odo dňa, kedy sa  ministerstvo o porušení povinnosti dozvedelo, najneskôr však do troch rokov odo dňa,       kedy k porušeniu  povinnosti došlo.

(3) Ministerstvo môže v rozhodnutí o uložení pokuty povinnému súčasne uložiť, aby v určenej lehote vykonal opatrenia na nápravu následkov protiprávneho konania, za ktoré mu bola pokuta uložená. Ak povinný v určenej lehote tieto opatrenia nevykoná môže mu ministerstvo na návrh kontrolného ústavu uložiť ďalšiu pokutu až do dvojnásobku hornej hranice pokuty ustanovenej týmto zákonom.

(4) Ak právnická osoba alebo fyzická osoba –podnikateľ znovu poruší v čase jedného roka od právoplatnosti rozhodnutia o uložení pokuty podľa tohto zákona povinnosť, za ktorú mu bola pokuta uložená,  uloží sa mu ďalšia pokuta až do dvojnásobku hornej hranice pokuty ustanovenej týmto zákonom.

(5)  Pokuta je splatná do 30 dní odo dňa nadobudnutia právoplatnosti rozhodnutia, ak ministerstvo neurčí v rozhodnutí dlhšiu lehotu splatnosti.

(6) Výnosy z uložených pokút sú príjmom štátneho rozpočtu.

§ 16
Priestupky

(1) Priestupku sa dopustí ten, kto
a)	umožní aplikáciu čistiarenského kalu alebo dnových sedimentov do poľnohospodárskej pôdy bez osobitného schválenia orgánom ochrany poľnohospodárskeho pôdneho fondu^3) alebo do lesnej pôdy bez súhlasu orgánu štátnej správy lesného hospodárstva^4) (§ 7 ods.1),
b)	nedodrží podmienky aplikácie čistiarenského kalu alebo dnových sedimentov do poľnohospodárskej pôdy podľa § 4 ods. 1, 3 a 5,
c)	nedodrží podmienky aplikácie čistiarenského kalu alebo dnových sedimentov do lesnej pôdy podľa § 4 ods. 4,
d)	nedodrží podmienky obmedzenia aplikácie čistiarenského kalu alebo dnových sedimentov do poľnohospodárskej pôdy a lesnej pôdy podľa § 5,
e)	nedodrží pri aplikácii čistiarenského kalu alebo dnových sedimentov do poľnohospodárskej pôdy a do lesnej pôdy podmienky ustanovené  v § 7 ods. 4, 
f)	poruší niektorú z  povinností ustanovených v § 9.
      (2) Za priestupok uvedený v odseku 1 písm. a) až f) môže ministerstvo na návrh kontrolného ústavu  uložiť pokutu do 50 000 Sk. 
      (3) Na priestupky a na ich prejednávanie sa vzťahuje všeobecne záväzný právny predpis o priestupkoch), ak tento zákon neustanovuje inak.

) Zákon Slovenskej národnej rady č. 372/1990 Zb. o priestupkoch v znení neskorších predpisov.

      (4) Výnosy z pokút uložených za priestupky sú príjmom štátneho rozpočtu.

§ 17 
Spoločné ustanovenia

(1) Na rozhodovanie podľa tohto zákona sa vzťahujú všeobecné predpisy o správnom konaní^).

) Zákon č. 71/1967 Zb. o správnom konaní (správny poriadok) v znení zákona č. 215/2002 Z.z.

(2) Ak pôvodca čistiarenského kalu a dnových sedimentov nezabezpečí zhodnotenie týchto odpadov podľa tohto zákona, alebo čistiarenský kal a dnové sedimenty nespĺňajú podmienky pre takéto zhodnotenie, postupuje sa podľa osobitného predpisu^).

) Zákon č. 223/2001 Z.z.  v znení neskorších predpisov.

Čl. II.

Zákon č. 223/2001 Z. z. o odpadoch a o zmene a doplnení niektorých zákonov v znení zákona č. 553/2001 Z. z. a zákona č. 96/2002 Z. z. sa dopĺňa takto:
	
V § 18 sa odsek 3  dopĺňa  písmenom j), ktoré znie:
„j) zneškodniť odpad úpravou pôdnymi procesmi podľa položky D2 uvedenej v prílohe č. 3.“.

Čl. III

     Účinnosť

Tento zákon nadobúda účinnosť  1. júna 2003 okrem § 11 ods.1 písm. d), ktoré nadobudne účinnosť dňom nadobudnutia platnosti zmluvy o pristúpení Slovenskej republiky k Európskej únii.